რევ მართალი და მისი ვაჟი მირიანი

(სასანიანების დამკვიდრება ქართლში)

*მოქცევაჲ ქართლისას ქრონიკა* (VII-ს-ის 70-იან-80-იანწლებში არსებული ჯუაშერისეული *ქართველთა ცხოვრების* ხელნაწერების ერთი ჯგუფის კონსპექტურ ვერსია), ქართლის მეფე ამაზასპის მომდევნო 10 მეფის შემდეგ ჩამონათვალს იძლევა, ***მოქცევაჲს ქრონიკა***:

 რევი, ვაჩე, ბაკური, მირდატი, ასფაგური.

 რევი, მირიანი, ბაკური, მირდატი, ვარაზ-ბაკური.

ქართველთა ცხოვრებაში (ლეონტისეული რედაქცია) მირიანის მამა რევი ამოვარდნილია და ასფაგურის ცხოვრების თხრობის შემდეგ პირდაპირ მირიანის ცხოვრების აღწერა იწყება. იმავდროულად მირიანი სახელდება ქართლში გამეფებული სასანური განშტოების პირველ წარმომადგენლად და სპარსეთის შაჰის, არდაშირის ძედ, **ქართველთა ცხოვრება**:

 **რევი**, ვაჩე, ბაკური, მირდატი, ასფაგური.

 მირიანი, ბაკური, მირდატი, ვარაზ-ბაკური.

რომელი გვაწვდის უფრო სწორ ინფორმაციას მირიანის მამის შესახებ, *მოქცევაჲ ქართლისას ქრონიკა,* თუ *ქართველთა ცხოვრება*?

მირიანის უფროს ვაჟს **რევი** ერქვა, რაც მკვლევარებს, სამართლიანად აფიქრებინებს, რომ *ქრონიკის* ინფორმაცია უფრო სარწმუნოა – მირიანმა, ბუნებრივად, უფროს ვაჟს მამის სახელი რევი უწოდა. ამდენად, ასფაგურსა და მირიანს შორის რევი უნდა აღდგეს!

 რევი, ვაჩე, ბაკური, მირდატი, ასფაგური.

 რევი, მირიანი, ბაკური, მირდატი, ვარაზ-ბაკური.

ამიანე მარცელინი (IV ს. რომაელი ავტორი) 362/63 წლისათვის ქართლის მეფედ მირიბანს (იგივე ქართული წყაროების **მირდატი, მითრა მირიანი, ბაკურ მირიანის ძის შემდგომი მეფე**), ხოლო 368 წლისათვის ასფაგურს ასახელებს. ამიტომ ისტორიოგრაფიაში დიდი ხანია **გამეფებულია თვალსაზრისი ვარაზ-ბაკურის ასფაგურთან იგივეობის შესახებ,** რასაც არა ერთი ავტორი იზიარებს.

სინამდვილეში, **ვარაზი** (ვარაზ-ი **სპარსულად ტახს**, **მძლავრს ნიშნავს**) სახელად გვიან იქცა, იმ ხანად კი ის **სასანური წოდება იყო,** რომლითაც მაღალი რანგის მოხელეებს (პიტიახშებს, დაქვემდებარებულ მეფეებს და სხვ.) ამკობდნენ. ვარაზ ბაკური უბრალოდ: დიდი, მძლავრი, ტახი ბაკურია. ის ასფაგურის შემდგომი მეფეა. ეს მეფე წოდების (შემამკობელი სიტყვის) „ვარაზის“ გარეშე, მხოლოდ *ბაკურის* სახელით არა ერთ სომხურ წყაროშია დასახელებული (მაგ. კორიუნთან და მოვსეს ხორენაცისთან) როგორც IV-V სს-ს მიჯნის ქართლის მეფე (ის სტუმრობს ქართლში შემოსულ მაშტოცსა და მის მიმდევრებს).

გამოდის, რომ ამიანე მარცელინის მიერ **368** წლისათვის ქართლის (იბერიის) მეფედ **დასახელებული ასფაგური,** უბრალოდ, **ამოვარდნილია მეფეთა ჩამონათვალიდან** და მირდატ//მირიბანიდან სია პირდაპირ ვარაზ (დიდ, მძლავრ) ბაკურზე გადადის. მიუხედავად ამისა, ჩვენ ის მარტივად შეგვიძლია **აღვადგინოთ ამიანე მარცელინის ინფორმაციის საფუძველზე.** ამის შემდეგ *მოქცევაჲში* და *ქართველთა ცხოვრებაში* ჩამოთვლილ მეფეებს თუ ორ რიგად ჩამოვწერთ, შემდეგ სურათს მივიღებთ:

**რევ, ვაჩე, ბაკურ, მირდატ, ასფაგურ.**

**რევ, მირიან, ბაკურ, მირდატ, ასფაგურ,** ვარაზ ბაკურ//ბაკურ.......

თვალშისაცემი ხდება ორი მწკვრივის მსგავსება. განსხვავებას მხოლოდ **მირიანი** და **ვაჩე** გვაძლევს, რაც მარტივი ასახსნელია, თუ გავიაზრებთ, რომ **„ვაჩე“ სპარსულად პატარას, ბავშვს, ყმაწვილს ნიშნავს**, **მირიანი კი,** როგორც *ქართველთა ცხოვრება* გვამცნობს, **ტახტზე შვიდი წლის ავიდა.** ამდენად, „ვაჩე“ ამ შემთხვევაში კონკრეტულ სახელად არ გვევლინება, აქ ის უფრო მეტსახელი, მოფერებითი სახელია და მირიანის მცირეწლოვანებას უსვამს ხაზს. კვლავაც გავიმეოროთ ჩამონათვალი და *ვაჩე* ჩავანაცვლოთ *ბავშვით*:

**რევ, ბავშვი, ბაკურ, მირდატ, ასფაგურ.**

**რევ, მირიან, ბაკურ, მირდატ, ასფაგურ.** ვარაზ ბაკურ//ბაკურ.......

მგონი, კომენტარი ზედმეტია. ჯუანშერს, როგორც ჩანს, ხელთ ჰქონდა მეფეთა ორი ნუსხა: ერთში მირიანი „ვაჩედ“ მოიხსენიებოდა, მეორეში კი „მირიანად“. ერთგან ასფაგური თავის ადგილას ეწერა, მეორე ნუსხაში კი ის ამოვარდნილი იყო და ჩამონათვალი პირდაპირ ვარაზ ბაკურზე გადადიოდა. ეს ნუსხები მან სხვადასხვა, ერთმანეთის გამაგრძელებლად გაიაზრა და ასეც გადააბა.

ჩვენ თუ თანმიმდევრობით ჩამოვწერთ ამაზასპის შემდგომ მეფეებს ვახტანგის პაპის, არჩილის ჩათვლით, ჯუანშერის შეცდომა, რაც მეფეთა რიცხვის გაორმაგებაში მდგომარეობს, თვალნათელი გახდება.

რევნიზ, რევ-მართალი - ამაზასპის დისწული;

ვაჩე//მირიანი - დაახლ. 282– 330/335;

ბაკურ - დაახლ. 335-355;

მირდატ//მირიბან - რომაულ წყარ-ში მოიხსენიება 362/3 წ-თვის;

ასფაგურ - რომაულ წყაროებში მოიხსენიება 368 წ-თვის;

**რევ – მამაჲ მირიანისი**

**მირიან;**

**ბაკურ;**

**მირდატ;**

ვარაზ ბაკურ//დიდი, მძლავრი ბაკური - დაახლ. 385-400 წწ.;

თრდატ - მირიანის ძე დაახლ. 400-407 წწ.;

ფარსმან - ვარაზ-ბაკურის ძე - რომაულ წყაროებში მოიხსენიება 396 წლისათვის 407-410;

მირდატ - პეტრე იბერის მამა (რევ მირიანის ძის შვილიშვილი) 410-428, ტყვეობა 428-431;

არჩილ - თრდატ ვარაზ-ბაკურის-ძის ვაჟი - 431-464/66.

ამგვარად, საკმარისია მუქად მონიშნული ოთხი სახელი ამოვიღოთ, რომ მეფეთა რიგი მყისიერად სწორდება და ჩამოთვლილ მეფეთა ქრონოლოგიაც თავის ადგილას დგება.

კიდევ ერთი არგუმენტი, თუ რატომ ვერ იქნებოდა ასფაგური მირიანის წინ და ყველაფერი რაც ასფაგურის *ცხოვრებაშია* მოთხრობილი რატომ ხდებოდა არა ასფაგურის, არამედ მეფე ამაზასპის მეფობაში:

ასფაგურის „ცხოვრებაში“ მოთხრობილია ქართლის მეფის ვითომდა ასფაგურის და სომეხთა მეფის, იგივე კოსაროს (ხოსრო) ერთობლივი ბრძოლის შესახებ სასანიანთა სპარსეთის მეორე მეფის შაბურ I-ის წინააღმდეგ. მაგრამ სომხეთის მეფე ხოსრო შაბურმა **253 წ**. მოაკვლევინა, ასე რომ, **253 წლის შემდეგ ხოსრო ვერავისთან ერთად ვერ იომებდა - გარდაცვლილია.**

ქართლის **მეფე ამაზასპი 262 წლისათვის** ფიგურირებს ზოროასტრი ქააბას ცნობილ წარწერაში ანუ ჯერ **კიდევ ცოცხალია.** რაც შეეხება **ასფაგურს**, **ის ამაზასპისის შემდეგ რიგით მეხუთე მეფეა** (რევი, ვაჩე, ბაკური, მირდატი, ასფაგური). თუ ხოსრო 253 წ. გარდაცვლილია, ხოლო ასფაგური 262 წ-ს კი არა, არამედ ამ თარიღიდან რამდენიმე ათეული წლის შემდეგ გამეფდა, როგორ იომებდნენ ხოსრო და ასფაგური ერთად?

**აგათანგელოსთან გვაქვს ცნობა ხოსროსა და ქართლის მეფის შაბურის წინააღმდეგ ერთობლივი ბრძოლის შესახებ,** მაგრამ ქართლის მეფის სახელი არა გვეძლევა. **ვინ შეიძლება ყოფილიყო ეს ქართლის მეფე?** ის, ვინც 240-იანი წლების ბოლოს და 250-იანი წლების დასაწყისში, 253 წლამდე (ანუ ხოსროს გარდაცვალებამდე) იომებდა ხოსროსთან ერთად. ასეთად კი **მხოლოდ ამაზასპი შეიძლება ყოფილიყო, რომელიც მეფეა 262 წლამდე.**

დამატებითი არგუმენტი: **ხოსრო და ამაზასპი ერთმანეთის ახლო ნათესავები იყვნენ.** ამას გვებულობთ 1990-იანი წლებში მცხეთაში აღმოჩენილი ეპიგრაფიკული წარწერებიდან :

I. წარწერა:

„მეფის... მამამძუძემ და ეზოსმოძღვარმა გააკეთებინა თავისი სახსრით) მიწისქვეშა გაყვანილობა (ან წყალსადენი და აბანო, ან წყალსადენი აბანოსთვის) და შესწირა **დრაკონტის დედოფალს**“.

II. წარწერა:

„...ს (ქალის სახელი მიც. ბრ-ში) **არმენიის მეფის ვოლოგეზეს ასულს ხოლო იბერთა მეფის ამაზასპის მეუღლეს**, ანაგრანესმა, მამამძუძემ და ეზოსმოძღვარმა საკუთარი სახსრით აშენებული აბანო შესწირა“.

სომხეთის (არმენიის) მეფის ვოლოგეზეს, იგივე ვალარშის ასული, ბუნებრივია, სომხეთის მეფის, ხოსრო ვალარშის ძის დაა. ასე რომ, **ხოსრო და ამაზასპი ერთმანეთისათვის სიძე და ცოლის ძმა იყვნენ.**

246 წ. დაიწყო ახალი ომი რომსა და სასანურ სპარსეთს შორის, რომელიც 254/55 წ-ს ბარბალისასთან რომის სასტიკი მარცხით დამთავრდა.

შაბურის რომთან წარმოებული ეს მეორე ომი (246-254/55 წწ.) სომხეთის მეფის ხოსროს მოკვლით, სომხეთის ხელში ჩაგდებით და იქ თავისი ვაჟისა და ტახტის მემკვიდრის ჰორმიზდ-არდაშირის გამეფებით დასრულდა. ასე რომ, 40 წლის განმავლობაში - 253 წ-დან მოყოლებული 293 წლამდე, ანუ სომხეთში, რომში გაქცეული ხოსროს ვაჟისა და ამაზასპის ცოლის ძმისწულის, თრდატის გამეფებამდე, სომხეთის სამეფო ტახტზე სასანიანი უფლისწულები სხედან. აქედან ჩვენთვის ამ ჟამად საინტერესო 253-272 წწ-ში, ანუ მთელი ოცი წლის განმავლობაში, „სომხეთის დიდი მეფის“ტიტულით სომხეთში მეფობს შაბურის უფროსი ვაჟი ჰორმიზდ-არდაშირი. ის შაბურის გარდაცვალების შემდეგ სპარსეთის ტახტს იკავებს, ხოლო სომხეთში მეფედ თავის უმცროს ძმას, ნერსეს ტოვებს, რომელიც მმართველობს სომხეთში 273-293 წწ-ებში. 253-254 წლებს მიიჩნევენ ისტორიკოსები ირანის მიერ სომხეთის დაპყრობის ხანად. 256 წ. რომი იძულებული იყო ეღიარებინა არმენიის სპარსეთის ხელში გადასვლა.

ამგვარად, ერთადერთი სომხეთის მეფე, ვისაც შეიძლებოდა ცოლად გაჰყოლოდა ამაზასპის და, რომლის ვაჟი, რევი იკავებს ამაზასპის მოკვლის შემდეგ ქართლის ტახტს, არის სპარსელი უფლისწული და სპარსეთის ტახტის მემკვიდრე ჰორმიზდ-არდაშირი. ამით აიხსნება ის საპატიო ადგილი, რომელიც ამაზასპს უკავია ზოროასტრი ქააბას წარწერაში (მეხუთე ადგილი თვით შაბურისა და მისი სამი ვაჟის შემდეგ) - ამაზასპი გახდა შაბურის ოჯახის წევრი, ის იყო მისი რძლის (უფროსი ვაჟისა და ტახტის მემკვიდრის მეუღლის ძმა).

იმის სასარგებლოდ, რომ ჰორმიზდ არდაშირის მეუღლე ამაზასპის და გახდა, რომლის შვილი უკვე „სომხეთის მეფის ძის“ რანგში შემოდის ქართლში, მეტყველებს კიდევ ერთი ფაქტი: *ზოროასტრი ქააბას წარწერაში* შაბურის ვაჟებთან ერთად ფიგურირებენ მათი **სასანიანი** მეუღლეები. მხოლოდ ორი უფლისწულის მეუღლე არაა დასახელებული. ამის მიზეზად ლუკონინი მათი მეუღლეების არასასანურ წარმოშობას მიიჩნევს, ერთ-ერთი ამ ორი უფლისწულიდან სწორედ ჰორმიზდ-არდაშირია. ბუნებრივია, ამაზასპის დას სასანური წარმომავლობა არ ჰქონდა!

ხოსროს მოკვლის შემდეგ, სავარაუდოდ, 254 წლისათვის, თუ სულაც იმავე 253 წელს არა, შაბურმა ახლა ხოსროს ნათესავსა და თანამებრძოლს, ქართლის მეფე ამაზასპს მორჩილება მოსთხოვა. ამაზასპსა და შაბურს შორის შეთანხმება ამაზასპის დის შაბურის უფროს ვაჟზე და იმხანად უკვე სომხეთის მეფეზე, ჰორმიზდ-არდაშირზე ქორწინებით დასრულდა. ასე რომ, უკვე 254 წლისათვის (ყოველ შემთხვევაში, არა უგვიანეს 255 წლისა) **ამაზასპის დისწული, რევი** უნდა დაბადებულიყო.

„**რევ**“-ი **ირანული სიტყვაა და „ცრუ“-ს, „ვერაგ“-ს ნიშნავს.** რაც შეეხება ქართლის მეფის სახელს „რევ“-ს, ის მ. ანდრონიკაშვილის აზრით, შემოკლებული ფორმაა სპარსული კომპოზიტის **„რევ-ნიზ“, რაც ქართულად „სიცრუის დამამხობელ“-ს ნიშნავს.** აქედანვე წარმოდგა ქართული „მართალი“, რაც, უბრალოდ, სპარსული „სიცრუის დამამხობლის“ ქართული თარგმანია.

ამაზასპი 262/263 წლისათვის ზოროასტრი ქააბას წარწერაში ქართლის მეფედ ფიგურირებს. ეს იმას ნიშნავს, რომ ჰორმიზდ-არდაშირის მიერ მისი დამარცხება-მოკვლა და ქართლში შემოსვლა ამაზე ადრე ვერ მოხდებოდა. თუმცა მეხისასთან ბრძოლაში რომის იმპერატორის ტყვედ ჩავარდნაზე ამაზასპის რიაქციის (უარყოფითი) მიხედვით თუ ვიმსჯელებთ, შაბური მას დიდხანს ცოცხლად არ დატოვებდა. ამიტომ, ამაზასპის სპარსელებთან ბრძოლაში დაღუპვის სავარაუდო თარიღად 265 წლის ახლო ხანები უნდა მივიჩნიოთ. ასეთ შემთხვევაში გამოვა, რომ ტახტზე ასვლისათვის რევი ათი წლის იქნებოდა.

ქართლის ცხოვრება გვამცნობს:

„ითხოვეს **სომეხთა მეფისა ძე** მისი მეფედ, **რამეთუ დისწული იყო ამაზასპისი**“;

„დაუტევა **სომეხთა მეფემან ძე** მისი **ქართლისა მეფედ, რომელსა სახელი ერქუა რევ, დისწული ამაზასპისი**“

როგორც ზემოთაც აღვნიშნეთ, ამაზასპის ბრძოლის ველზე დაღუპვის შემდეგ, დაახლ. 265 წლისთვის, ქართლის ტახტზე ავიდა სომხეთის მეფის შვილი, რომელიც იმავდროულად იყო ამაზასპის დისშვილი, სახელად რევ [ნიზი] – რევ მართალი. იმჟამად სომეხთა მეფის ტახტი უკვე დაახლოებით, თორმეტი წელი შაბურის ვაჟს ჰორმიზდ-არდაშირს ეკავა.

ახლა კვლავაც *მოქცევაჲს ქრონიკის* ინფორმაციას დავუბრუნდეთ.

**„k.˜ვ. (26) ლევ (იგივე რევ) მამაჲ**

**k.˜ზ. (27) მირეანისი.**

ესე ოც და რვანი მეფენი ქართლს შინა წარმართნი“

ამდენად, აშკარაა, რომ ჯუანშერისეული *ქართველთა ცხოვრებისათვის*, საიდანაც *მოქცევაჲს ქრონიკა* შედგა, მირიანის მამა რევიც მეფედ განიხილებოდა. შესაბამისად, თუ მირიანი სასანიანი იყო, ბუნებრივია, მისი მამაც სასანიანი იქნებოდა. ასე რომ, ჯუანშერთან სწორედ მირიანის მამა რევი იყო ქართლის ტახტზე პირველი სასანიანი.

ჰორმიზდ–არდაშირის ვაჟად ზოროასტრი ქააბას წარწერაში ჰორმიზდაკია დასახელებული, რაც პატარა ჰორმიზდს, აჰურამაზდას ნიშნავს. შინაარსობრივად რევ-ნიზი - „სიცრუის დამამხობელი“ ჰორმიზდის, ანუ აჰურამაზდას ერთ-ერთი ეპითეტია. ჰორმიზდაკი შემდგომში სპარსეთის პოლიტიკურ არენაზე არ ფიგურირებს, ვინაიდან ის და მისი შთამომავლები დამკვიდრდნენ და მეფობდნენ ქართლში.

ქართლის ტახტზე ასვლისას (265 წლების ახლო ხანები) რევ[ნიზ]-ჰორმიზდაკი 10 წლის იქნებოდა. ვინაიდან, მისი ვაჟიც მირიანი ასევე მცირეწლოვანი ავიდა ტახტზე (ზუსტად 7 წლის თუ არა, როგორც ამას *ქართველთა ცხოვრება* გვამცნობს, 7 წლის ასაკს არცთუ დიდად დაშორებული), ამიტომ, თუ რაღაც სხვა მიზეზის გამო, *ქართველთა ცხოვრების* გვიანდელი (XI ს.) შევსება-რედაქტირების დროს, როდესაც დამატებით შეიტანეს ინფორმაციები ქართლში სასანიანი შაჰის ჰორმიზდ -არდაშირის შემოსვლისა და ქართლის ტახტზე მისი მცირეწლოვანი შვილის აყვანის შესახებ, ეს მოთხრობა მირიანისადმი კუთვნილად მიიჩნიეს და მისი ცხოვრების ამსახველ მონაკვეთს შერწყეს. ამგვარად იქცა მირიანის პაპა - სპარსეთის შაჰი ჰორმიზდ-არდაშირი - მის მამად, ხოლო ნამდვილი მამა რევ[ნიზ]-კი ტექსტიდან ამოვარდა, თუმცა ის, მეფეთა გაორმაგებამდე არსებულ ჩამონათვალში რევ-მართალის სახელით, ბუნებრივია, დარჩა. ამავე დროს ის შემოგვინახა *მოქცევაჲს ქრონიკამ.*

მირიანისა და მისი მამის, რევ[ნიზ]ის ცხოვრების ამსახველი ინფორმაციების შერწყმა მათი ცოლების შესახებ ცნობებით და ამ ცოლების სახელების შედარებითაც აშკარაა. მართლაც, რევ-მართლის ცხოვრებაში ვკითხულობთ: **„ამან მოიყვანა ცოლი სააბერძნეთით ასული ლოღოთეთისა, სახელით სეფელია“.** მირიანის ცხოვრებაში კი ვკითხულობთ: **„ხოლო ამან მირიან ..... მოიყვანა ცოლი საბერძნეთით, პონტოჲთ, ასული ოლიღოტოსისი სახელით ნანა**“. სავარაუდოდ, ერთ-ერთი ქალი მართლაც იყო ბერძენი ოლიღოტოსის, იგივე ლოღოთეთის (სამოხელეო თანამდებობა რომის საიმპერატორო კარზე) ასული, მაგრამ, ძნელი დასაჯერებელია, რომ - ორივე.

ახლა რაც შეეხება სახელებს, **მირიანის პირველ ცოლად** *ქართველთა ცხოვრება* **ასფაგურის ასულს ასახელებს.** ეს შეცდომა იმავე რიგისაა, როდესაც მემატიანე კოსაროს, ანუ სომეხთა მეფის ხოსროს და ქართლის უსახელო მეფის სპარსეთის შაჰის შაბურის წინააღმდეგ ერთობლივი ბრძოლის ეპიზოდს ასფაგურთან ათავსებს, ვინაიდან მირიანის წინა მეფედ, მეფეთა ჩამონათვალის გაორმაგების გამო ასფაგური იქცა. **სინამდვილეში ჰორმიზდ-არდაშირს ქართლის ტახტზე თავისი შვილი რევ[ნიზ]ი, იგივე ჰორმიზდაკი აჰყავს და სწორედ მას აქორწინებს ქართლის ბოლო მეფის ასულ აბეშურაზე,** რომელიც მხოლოდ ბრძოლის ველზე მოკლული ქართლის მეფის ამაზასპის (და არა ასფაგურის) ასული შეიძლება ყოფილიყო. ამგვარად, **აბეშურა რევის მეუღლე უნდა იყოს და არა მირიანის.** მართლაც, თუ დავუკვირდებით, ვნახავთ, რომ, თითქოსდა სრულიად განსხვავებული სახელები, რევ მართლის ცოლის - „**სეფელია**“ და მირიანის პირველი მეუღლის - „**აბეშურა**“, სინამდვილეში, **ერთი სახელის ფონეტიკური ვერსიებია,** **რომლებიც ქართველ მემატიანეს სხვადასხვა ენიდან, ბერძნულიდან და არამეულიდან თარგმნილი და განსხვავებულად გახმოვანებული სახელების სახით ეძლეოდა.**

არამეულიდან გადმოქართუ- ლებული ვერსია:

(ა)**ბ**(ე)**შ**

(უ)**რ**(ა) -

 **შბრ**

ბერძნულიდან მოქართუ-ლებული ვერსია:

**ს**(ე)**ფ**(ე)

 **ლ**(ია)

 **სფლ**

საქმე გვაქვს ერთმანეთის ფონეტიკურად ჩამნაცვლებელ სამ თანხმოვანთან:

**შ/ს; ბ/ფ; რ/ლ,**

რაც რთულია დამთხვევად მივიჩნიოთ.ერთი სახელის ეს სხვადასხვა ფონეტიკური ვერსიები მემატიანემ სხვადასხვა სახელად და, შესაბამისად, სხვადასხვა ქალად გაიაზრა. ამგვარად, ამაზასპის ასული (და არა ასფაგურის) გაორდა და ერთი - რევის, მეორე კი მისი ვაჟის მირიანის ცოლად იქცა.

რაც შეეხება, ბერძენ - **პონტოელ ქალს, ლოღოთეთის (ოლიღოტოსის) ასულს, ის, როგორც ჩანს, რევის (და არა მირიანის) მეორე ცოლი იყო, აბეშურა//სეფელიას ადრეულ ასაკშივე გარდაცვალების შემდეგ მოყვანილი** (მისი სახელი წყაროებმა არ შემოგვინახეს). რაც შეეხება მირიანის ცოლს ნანას, ის სპარსელი ქალი იყო, სავარაუდოდ სასანიანი. ამაზე მისი დედის ძმის შესახებ ცნობა მეტყველებს, რომელიც გვამცნობს, რომ **ვინმე მოგვი ხვარა: „იყო დედის ძმა ნანაისა დედოფლისა“.**

ამგვარად, 265 წლის ახლო ხანებში, ამაზასპის დისშვილის რევ[ნიზ]ის (რევ მართლის) სახით ქართლში ახალი, სასანიანთა დინასტია მკვიდრდება, რომელსაც ქართული წყაროები ხოსროიანებს უწოდებს.

ვინ დახვდა ქართლში მარ ამოს, ამაზასპი თი რევი ?

**მანას** მოწაფის **მარ ამოს** მიმოსვლების აღმწერი ძველ ირანული ტექსტის ერთი ფრაგმენტის მიხედვით **ვარუჩანის** (იგივე ვირკან// გურგანის) **ქვეყნის ანუ იბერიის მეფე 272 წლისათვის არის HBZA,** რომელსაც, ტექსტის პირველ გამომცემელი მ. წოწელია, სრულიად გაუმართლებლად, ამაზასპთან აიგივებს.

**მანას მოძღვრება,** ანუ **მანიქეველობა** წარმოადგენს ერთ-ერთ **ადრექრისტიანულ - ბაპტისტურ სექტას.** ის მჭიდროდ უკავშირდებოდა სხვა მსგავს, იმხანად მოარულ **იუდაურ-ქრისტიანულ გნოსტიკურ სექტებს.** მარ ამოს წარწერის ფრაგმენტიდან აშკარაა, რომ ზემოხსენებული **ქართლის მეფე მისი მოძღვრების გამზიარებელი და მისი მიმდევარი გამხდარა.** ამაზასპის შესახებ „ქართველთა ცხოვრება“ არაფერ მსგავსს არ გვიყვება. სამაგიეროდ, მისი დისწულისა და მომდევნო მეფის რევ[ნიზ]ის შესახებ ის შემდეგ ინფორმაციას გვაწვდის:

„ესე **რევ მეფე** დაღაცათუ იყო წარმართი, არამედ **იყო მოწყალე და შემწე ყოველთა ჭირვეულთა: რამეთუ სმენილ იყო მისდა მცირედ რამე სახარება უფლისა ჩუენისა იესო ქრისტესი და აქუნდა რამე სიყვარული ქრისტესი.** და ამან მეფობასა შინა მისსა არღარა-ვის უტევა ქართლსა შინა ყრმათა კლვა, რომელსა-იგი ამისსა უწინარეს და პირველ კერპთა მიმართ შესწირვიდეს მსხვერპლად ყრმათა; და ვიდრე იგი იყო მეფედ, არღარა-ვინ კვლიდა ყრმათა კერპთათვის, არამედ ცხურისა და ზროხისა შეწირვა განუწესა. ამისთვის ეწოდა მას რევ-მართალი“.

ყოველივე ზემოთქმულის შემდეგ, აშკარა უნდა იყოს, თუ ქართლის რომელ მეფესთან მოსულა **მარ ამო** და ვისთვის უქადაგია თავისი მოძღვრება. ეს მეფე არა ამაზასპი, არამედ მხოლოდ მისი დისწული და მისი მემკვიდრე ქართლის ტახტზე, ჰორმიზდ-არდაშირის ვაჟი რევ[ნიზ]ი, ქართული ვერსიით რევ-მართალი შეიძლებოდა ყოფილიყო. მით უფრო თუ გავითვალისწინებთ, რომ მარ ამო ქართლში 272 წლის ახლო ხანებში მოდის!

რევ-ნიზი (ისევე, როგორც მისი ქართული შესატყვისი „რევ-მართალი“) აღნიშნული მეფის, მეორე სახელია. მის ოფიციალურ სახელად კი, როგორც უკვე აღვნიშნეთ, ჰორმიზდი, იგივე აჰურამაზდაა. ჩვენი აზრით, სწორედ ამაზე უნდა მიგვითითებდეს წარწერა **HBZA**, სადაც „**ბაზა**“ - მეფე, ხელისუფალი - ქართლში ფარნავაზიანთა დინასტიის მეფეების წოდების „ფარნა-ბაზა“-ს მეორე შემადგენელი სიტყვაა, რაც შეეხება **„H“-ს, ის სახელი „ჰორმიზდის“ საწყისი ასოა.**

ერთი რამ სრულიად ცხადია, მარ ამოს ქართლში მოსვლის ხანისათვის - 272 წ. ქართლში მეფობს ქართლის მეფის ამაზასპის დისწული, „სომხეთის მეფის“ და იმავდროულად ირანის შაჰის ჰორმიზდ-არდაშირის ვაჟი, ჰორმიზდაკი, რომელიც ქართულ წყაროებში ცნობილია მეტსახელით რევ[ნიზ] - სიცრუის დამამხობელი, ქართული ვერსიით – რევ მართალი. მარ ამოს ქართლში მოსვლისა და მისგან მანიქეველური მოძღვრების შეთვისების დროისათვის რევ-მართალი 17 წლის უნდა ყოფილიყო (თარიღი ეფუძნება იმის აღიარებას, რომ ჰორმიზდ- არდაშირი ამაზასპის დაზე დაქორწინდა 254 წ., რევნიზი (ჰორმიზდაკი) კი მას გაუჩნდა 255 წ.).

მარ ამოს ქადაგების შედეგად რევის მიერ მიღებული მანიქეველობა, როგორც უკვე აღვნიშნეთ, ერთ-ერთი ადრექრისტიანულ-გნოსტიკური მოძღვრებაა. იმავდროულად, *ქართველთა ცხოვრება* რევ მართალს (რევ-ნიზს) მიაწერს ბერძნული პანთეონის ერთ-ერთი მთავარი ღვთაების ზევსის ასულის, სიყვარულისა და სიბრძნის ღმერთის აფროდიტეს კერპის აღმართვას, რაც, ზოგადად, საინტერესო დეტალია რევნიზის ფილოსოფიისა და მსოფლაღქმის თვალსაზრისით და სამომავლო კვლეას მოითხოვს.

სახელი რევნიზ-ის ქართული თარგმანი „მართალი“ („სიცრუის დამამხობელი“), სავარაუდოდ *ქართველთა ცხოვრების* გვიანდელ განმვრცობს ლეონტი მროველს) აფიქრებინებს, რომ აღნიშნული მეტსახელი მას ქვეშევრდომების მიმართ გამოჩენილი ლმობიერება-სამართლიანობის გამო შეარქვეს:

**„ესე რევ მეფე დაღაცათუ იყო წარმართი, არამედ იყო მოწყალე და შემწე ყოველთა ჭირვეულთა, .... ამან მეფობასა შინა მისსა არღარავის უტევა ქართლსა შინა ყრმათა კლვა, .... და ვიდრე იგი იყო მეფედ, არღარა -ვინ კლვიდა ყრმათა კერპთათვის არამედ ცხურისა და ზროხისა შეწირვა განუწესა. ამისთჳსცა ეწოდა რევ მართალი“.**

სინამდვილეში, „რევნიზ“ - „სიცრუის დამამხობელი“ აჰურამაზდას ერთ-ერთი ეპითეტია, ვინაიდან ამ ღვთაების უმნიშვნელოვანესი ფუნქცია სიცრუის, სიბოროტის, სიბნელის დამხობა იყო.

**ჰორმიზდ-არდაშირს დიდხანს არ მოუწია სპარსეთის შაჰინ-შაჰობა**. ის ტახტზე ასვლის შემდეგ, სრულიად მოულოდნელად, სულ რაღაც წელიწად-ნახევარში გარდაიცვალა. ტახტი მისმა მომდევნო **ძმამ, ვარახრან I-მა (274-276 წწ.)** **დაიკავა**. როგორც ჩანს, ჰორმიზდ-არდაშირის ეს მოულოდნელი გარდაცვალება იყო მიზეზი იმისა, რომ მან ვერ მოასწრო თავისი შვილის ტახტის მემკვიდრეობის უზრუნველყოფა. ისიც აღსანიშნავია, რომ სასანური მემკვიდრეობის წესს თუ გავითვალისწინებთ, **ის, რომ რევ[ნიზ]ის ნაცვლად მისი ბიძა ვარახრანი გამეფდა, დიდად არ იყო გასაკვირი, ვინაიდან სავალდებულო არ იყო, ტახტი პირდაპირ მემკვიდრეზე გადასულიყო და შეიძლებოდა ძმებსაც ემეფათ.**

ვარახრან I-იც სულ რაღაც ორ წელიწადში გარდაიცვალა და ახლა სპარსეთის ტახტზე მისი ვაჟი და რევნიზ//ჰორმიზდაკის ბიძაშვილი (*ქართველთა ცხოვრებით* ნახევარძმა, ოღონდ არა რევის, არამედ მირიანის) **ვარახრან II (276-293 წწ.),** *ქართველთა ცხოვრების* ბარტამი[[1]](#footnote-1) ავიდა. აი, აქ კი თავისი პრეტენზია სრულიად მართებულად რევ//ჰორმიზდაკმა განაცხადა: შვილების თაობაში ის უფროსი იყო. რევნიზ// ჰორმიზდაკის პოზიციებს მხოლოდ ის ასუსტებდა, რომ მისი დედა - ამაზასპის და, არ იყო სასანური წარმოშობის. რევ[ნიზ]ის არასასანიანი დედის შვილობა გამოიყენა კიდევაც საბაბად ვარახრანმა რევ[ნიზ]თან („ქართველთა ცხოვრებით“ მირიანთან) კამათის დროს. გავიხსენოთ „მირიანის ცხოვრების“ ცნობა, თუ როგორ წამოაძახებს მირიანს მისი სპარსელი ნახევარძმა (სინამდვილეში ბიძაშვილი), რომ მირიანის დედა, ვითომდა, მხევალი ქალი იყო. წყაროში, როგორც ჩანს, ხაზი ესმებოდა მის მდაბიო წარმოშობას, სასანური საგვარეულოს ქალებთან შედარებით, რაც უკვე გვიანდელი მემატიანისათვის ამ ქალის მხევლად გააზრების საფუძველი გახდა.

ის, რომ ყოველივე ეს „ქართველთა ცხოვრებაში“ არა რევის ბიოგრაფიის, არამედ მირიანის ბიოგრაფიის ამბადაა მოთხრობილი, არაა გასაკვირი, მემატიანემ ხომ ერთმანეთს შერწყა მირიანისა და მისი მამის რევ[ნიზ]ის ცხოვრების ამბები, რაც მირიანის მამის, რევის „ცხოვრებიდან“ ამოგდებამ თავისთავად გამოიწვია. ასე რომ, „მირიანის ცხოვრებაში“ მოთხრობილი ფაქტი, ვითომდა, მირიანის კამათისა ნახევარძმასთან ირანის შაჰის გარდაცვალების შემდეგ ტახტის მემკვიდრეობის თაობაზე, სინამდვილეში, რევ-ნიზის, იმავე ჰორმიზდაკის კამათია ბიძაშვილთან, ვარახრან II-სთან, უკვე მისი ბიძის, ვარახრან I- ის გარდაცვალების შემდეგ.

1. [↑](#footnote-ref-1)